.td_uid_2_612b0f335a9c3_rand.td-a-rec-img{text-align:left}.td_uid_2_612b0f335a9c3_rand.td-a-rec-img img{margin:0 auto 0 0} Il-Qorti lbieraħ semgħet spettur tal-pulizija jixhed dwar kif raġel akkużat li spara fuq il-bieb ta' dar fiż-Żejtun kien diġà hedded li joqtol lill-persuna li toqgħod fid-dar. Ilbieraħ kompliet il-kumpilazzjoni tal-evidenza kontra raġel ta' 41 sena akkużat li kien fil-pussess ta' arma mingħajr liċenzja, li kellu l-arma fuqu f'inqas minn 200 metru bogħod minn żona residenzjali, li spara l-pistola, li ġiegħel lill-allegat vittma jibża' mill-vjolenza, li ta fastidju u hedded lill-vittma. L-akkużat qed iwieġeb mhux ħati għall-akkużi. 3 rapporti qabel l-isparatura Il-Maġistrat Marseanne Farrugia semgħet lill-Ispettur Melvyn Camilleri jixhed kif fl-Għassa tal-Pulizija taż-Żejtun irċivew rapport fit-18 ta' Lulju mingħand l-allegat vittma. Huwa qal lill-pulizija li saritlu l-ħsara fuq il-karozza. Il-pulizija investigaw imma ma waslux għall-persuna li wettqet din il-ħsara. Fil-21 ta' Lulju, imbagħad, ir-raġel reġa' mar għand il-pulizija biex jgħidilhom li l-akkużat heddu li joqtlu. Il-pulizija interrogaw lill-akkużat, imma hu qalilhom li kien qed jiċċajta. Fl-24 ta' Lulju, ir-raġel mar l-għassa għal darb'oħra, u qal lill-pulizija li sab il-ħsara mal-bieb tal-għalqa tiegħu. Imbagħad, fil-5 t'Awwissu, ir-raġel irrapporta li saret il-ħsara lill-bieb tal-faċċata tiegħu, u kien jidher li l-ħsara saret bi sparatura ta' shotgun. Huwa għadda l-filmati tal-kameras tas-sigurtà lill-Pulizija. Mill-filmati huma raw li fis-2.15am, karozza waqfet quddiem id-dar tal-allegat vittma, inxtegħlu l-hazard lights li tellfu mill-filmat tal-kamera, u kien hemm sparatura mill-karozza. Minkejja li l-pjanċi ma setgħux jinqraw minħabba d-dawl mixgħul, il-pulizija nnutaw xi ħsara partikolari li kellha l-karozza, u b'hekk irnexxielhom jaslu għall-akkużat. Meta arrestawh, il-pulizija sabu skartoċċ tas-senter użat fuq in-naħa tal-passiġġier. Fid-dar tiegħu sabu l-arma użata u skrataċ ħomor. L-akkużat irrifjuta li jwieġeb lill-pulizija jew jiffirma l-istqarrija tiegħu. L-Ispettur Camilleri qal li l-akkużat kien diġà meħlus mill-arrest u kiser il-kundizzjonijiet tal-libertà proviżorja. Il-Qorti semgħet ukoll li qabel ma seħħ dan, il-membri tal-familja tal-akkużat riduh mur jara tabib għax ma kienx qed jaġixxi normali. L-Avukati Franco Debono u Marion Camilleri qed jidhru għall-akkużat, filwaqt li l-Avukat Stefano Filletti qed jirrappreżenta lill-allegat vittma. Il-każ għandu jkompli jinstema' f'Settembru. Aqra wkoll Jinżamm arrestat l-akkużat b'attentat ta' qtil f'Tas-Sliema Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_612b0f335ae0a_rand.td-a-rec-img{text-align:left}.td_uid_3_612b0f335ae0a_rand.td-a-rec-img img{margin:0 auto 0 0}